
Informācija medijiem
2026. gada 3. novembrī 


11. un 18. novembrī Latvijas Nacionālais vēstures muzejs Rīgas pilī piedāvā valstssvētkiem veltītas programmas 

Lāčplēša dienu 11. novembrī un Latvijas valsts dibināšanas gadadienu 18. novembrī Latvijas Nacionālais vēstures muzejs jau ierasti atzīmēs ar plašai sabiedrībai domātām svētku programmām. Ieeja šajās dienās muzejā – bez maksas.  

11. novembrī no plkst. 10.00 līdz plkst. 20.00 muzejā Rīgas pilī jau tradicionāli būs izstādīts retums - Latvijā vienīgais zināmais pilnais Lāčplēša Kara ordeņa komplekts, kas tika piešķirts Latvijas armijas ģenerālim Jānim Balodim (1881-1965). Tradīcija to eksponēt Lāčplēša dienā pastāv kopš 1988. gada. Šogad būs apskatāma arī Lāčplēša Kara ordeņa kavaliera Jāzepa Sikoras ģimenei savulaik piederējusī tējas (kafijas) servīze ar ordeņa simboliku, kas tagad glabājas muzeja krājumā. 

Dienas gaitā izstādē “Lāčplēša Kara ordenis” notiks vairākas Latvijas Nacionālā vēstures muzeja numismātu vadītas ekskursijas, kurās stāstīs par Lāčplēša ordeņa tapšanu, par tā saņēmējiem un šīs dienas svinēšanas tradīcijām starpkaru Latvijā un trimdā. Ekskursijas sāksies plkst. 11.00, 15.00, 17.00,18.30, 19.30, uz tām iepriekš nav jāpiesakās.

Tāpat apmeklētāji varēs skatīt Neatkarības kara fotogrāfijas, kurās fiksētas gan kauju ainas, gan Latvijas armijas karavīru ikdiena.
Plkst. 18.00 muzejā sāksies Jāzepa Mediņa Mūzikas vidusskolas jauktā kora, Stīgu instrumentu nodaļas audzēkņu un Sitaminstrumentu ansambļa “Echo” koncerts. Turpinājumā plkst. 19.00 – Rīgas Jāņa Šteinhauera vidusskolas jauktā kora “Cilts” koncerts.
Muzejs brīdina, ka ekspozīcija “Livonijas pilis” Velvju pagrabos 11. novembrī būs aplūkojama tikai līdz plkst. 18.00!
18. novembrī no plkst. 10.00 līdz plkst. 17.00 Latvijas Nacionālais vēstures muzejs Rīgas pilī piedāvā svētku programmu “Skujenieks un citi: Latvijas dibināšanas stāsti”. Tā veidota, apvienojot muzeja spēkus ar projektā “Vēstures balss” iesaistītajiem vēsturniekiem. 

Visu dienu apmeklētāji aicināti iepazīt Latvijas valsts dibināšanas stāstu, kā arī apskatīt jaunizveidoto izstādi par vienu no Latvijas valsts dibinātājiem Marģeru Skujenieku (1886-1941). Vairāk par nozīmīgā sabiedriskā darbinieka, politiķa un statistiķa dzīvi un darbību varēs uzzināt LNVM direktora Toma Ķikuta vadītajā ekskursijā plkst. 10.00 un plkst. 12.00. 
No plkst.10.30 līdz plkst.12.00 interesenti aicināti piedalīties "Patriotu viktorīnā", kas sešos raundos notiks vēsturnieka Kārļa Sila vadībā. Komandām līdz 5 cilvēkiem vai individuāliem dalībniekiem iepriekš jāpiesakās, aizpildot anketu https://docs.google.com/forms/d/e/1FAIpQLSeebYWINX10WD9mbTMBnXL5ZHy5Zo82ctdRMmRyl1WYeUawNg/viewform?pli=1
Performanci "Kas notiks rītdien?" pieredzēt varēs plkst. 12.30 un plkst. 14.45. To veido Latvijas Kultūras akadēmijas jaunie aktieri Katrīna Rudzīte, Trauta Karlsone, Matīss Balodis un Nauris Pinne. 30 minūšu garajā priekšnesumā viņi iedzīvinās cilvēku atmiņas un izjūtas no laika, kad valsts neatkarība jau bija pasludināta, bet par nākotni īstas skaidrības vēl nebija. Pastāvēja bailes no svešu varu atgriešanās, Rīgu bija pārņēmis bads, slimības un aukstums. 
Plkst. 15.30 vēsturnieks Kārlis Sils uzstāsies ar minilekciju "3 lietas, kas jāzina par Latvijas dibināšanu", bet plkst. 15.45 sāksies raidieraksta "Bize vaļā" īpašās epizodes "Kas jāzina par valsts dibināšanu?" dzīvais ieraksts, kurā piedalīsies Kārlis Sils, Dāvis Freibergs, Edgars Bāliņš u.c.  
Vēl visas dienas garumā ikviens varēs mēģināt iejusties 1918. gada 18. novembra gaisotnē un publiski uzstāties, nolasot kādu no pieejamajiem valsts dibinātāju runu fragmentiem. 
Savukārt ģimenēm ar bērniem, arī skolēniem Latvijas valsts izveidošanas vēsturi skatīt interaktīvajā ekspozīcijā "Izziņas bēniņos", aicina ņemt dalību radošajās darbnīcās.
Ik gadu valstssvētkos Latvijas Nacionālais vēstures muzejs dažādās formās stāsta par Latvijas valsts dibināšanu un tās neatkarības izcīnīšanu, veicinot interesi un izpratni par Latvijas vēsturi mūsdienu sabiedrībā. 
18. NOVEMBRA PROGRAMMA LNVM RĪGAS PILĪ (laiks un norise)
Plkst. 10.00 un plkst. 12.00
Ekskursija Marģera Skujenieka izstādē Dr. hist. Toma Ķikuta vadībā. 
No plkst. 10.30 līdz plkst. 12.00
Patriotu viktorīna" sešos raundos, vadītājs Dr. hist. Kārlis Sils.
Plkst. 12.30 un plkst. 14.45
Performance "Kas notiks rītdien?"
Piedalās Latvijas Kultūras akadēmijas jaunie aktieri Katrīna Rudzīte, Trauta Karlsone, Matīss Balodis un Nauris Pinne.
Plkst. 15.30 
Kārļa Sila minilekcija "3 lietas, kas jāzina par Latvijas dibināšanu".
Plkst. 15.45
Raidieraksta "Bize vaļā" īpašās epizodes "Kas jāzina par valsts dibināšanu?" dzīvais ieraksts.
Piedalās Kārlis Sils, Dāvis Freibergs, Edgars Bāliņš u.c. 	
Visu dienu no plkst. 10.00 līdz plkst. 16.30
Radošās darbnīcas bērniem par valsts dibināšanu un ar to saistītiem cilvēkiem. 
Visu dienu no plkst. 10.00 līdz plkst. 17.00	
Līdzdalība performancē "Latvijas valsts dibināšana" – interesenti varēs iejusties 1918. gada 18. novembra gaisotnē un publiski uzstāties, no tribīnes nolasot kādu no iepriekš sagatavotajiem valsts dibinātāju runu fragmentiem.
Valsts dibināšanas gadadienas programmu veido SIA "Story Hub" sadarbībā ar Latvijas Nacionālo vēstures muzeju projekta "Vēstures balss" ietvaros. Finansētājs – Latvijas Republikas Kultūras ministrija. 

Kontaktpersonas:
Astrīda Burbicka
LNVM Izglītības un publisko norišu departamenta vadītāja
tel. 67221357, 26341556
e-pasts: astrida.burbicka@lnvm.gov.lv


LATVIJAS NACIONĀLAIS VĒSTURES MUZEJS (LNVM)
ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.
Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.
Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.
Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.
Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.
Latvijas Nacionālā vēstures muzeja nodaļas ir Dauderi un Tautas frontes muzejs.

